Alcàsser aprova mesures addicionals de prevenció davant la tercera ona de la Covid-19
dc., 13/01/2021 - 17:39

La corporació municipal d'Alcàsser reforça la protecció de la salut pública amb l'aprovació d'una sèrie de mesures addicionals de prevenció que afectaran els serveis municipals. Aquestes mesures, que entren en vigor hui, 13 de gener, s'allargaran fins al 31 de gener. «Tenint en compte l'augment en la incidència del virus, i en el marc de les competències municipals, la corporació ha decidit reforçar les mesures de prevenció per a, entre tots, contindre aquesta tercera ona de la pandèmia», ha explicat l'alcaldessa del municipi, Eva Zamora.

D'aquesta manera, el servei de biblioteca es restringeix només al lliurament i devolució de préstecs, sempre amb cita prèvia, quedant tancades al públic les instal·lacions. Així mateix, se suspenen totes les activitats tant del Centre Juvenil El DAU, com els tallers de l'Escola d'Adults. En aquest cas, només es mantindrà l'ensenyament reglat amb les restriccions i reducció d'aforament marcats.

A més, queden suspeses totes les activitats del Centre Cultural i de les instal·lacions i escoles esportives, així com les del Centre Social, a excepció dels tallers formatius. Quant als parcs i jardins, romandran oberts fins a les 17.00 hores.

Des de l'Ajuntament s'informa la ciutadania que s'intensificaran les tasques de neteja i desinfecció de tots els espais públics, i es recorda la importància de l'ús de la mascareta, la neteja freqüent de les mans i el manteniment de la distància social.

L'Ajuntament vetlarà pel compliment d'aquestes restriccions, i reforçarà els recursos necessaris per a combatre la pandèmia.